
       AVIZ

asupra propunerii legislative pentru completarea art.10 din 

Legea nr.340/2004 privind instituţia prefectului


În conformitate cu prevederile art. 95 din Regulamentul Camerei Deputaţilor, republicat, cu modificările ulterioare, Comisia juridică, de disciplină şi imunităţi a fost sesizată, spre dezbatere şi avizare, cu propunerea legislativă pentru completarea art.10 din Legea nr.340/2004 privind instituţia prefectului, trimisă cu adresa nr. Pl-x 582 din 24 septembrie 2008, înregistrată sub  nr. 31/928 din 26 septembrie 2008.
Potrivit prevederilor art. 75 din Constituţia României, republicată, şi ale art.92 alin. (9) pct.2, din Regulamentul Camerei Deputaţilor, republicat, cu modificările ulterioare, Camera Deputaţilor este Cameră decizională.
Senatul, în calitate de primă Cameră sesizată, a respins propunerea legislativă în şedinţa din 22 septembrie 2008. 


Potrivit prevederilor art. 61 din Regulamentul Camerei Deputaţilor, republicat, Comisia a dezbătut propunerea legislativă, menţionată mai sus, în şedinţa din 27 ianuarie 2009.

Membrii Comisiei au examinat iniţiativa legislativă supusă avizării, expunerea de motive, punctul de vedere al Guvernului, trimis cu adresa  nr. 1073 din 9 mai 2008, prin care nu susţine adoptarea propunerii legislative şi avizul favorabil al Consiliului Legislativ nr. 435 din 14 aprilie 2008. Cu prilejul dezbaterilor s-a constatat că iniţiativa legislativă nu se justifică întrucât, în temeiul dispoziţiilor art. 10 din Legea nr. 340/2004 privind prefectul şi instituţia prefectului, republicată, „prefectul şi subprefectul fac parte din categoria înalţilor funcţionari publici.”
Astfel, potrivit dispoziţiilor art. 62 alin. (6) din Legea nr. 188/1999 privind Statutul funcţionarilor publici, republicată, „La intrarea în corpul funcţionarilor publici, funcţionarul public depune jurământul de credinţă în termen de  3 zile de la emiterea actului de numire în funcţia publică definitivă. Jurământul are următoarea formulă: "Jur să respect Constituţia, drepturile şi libertăţile fundamentale ale omului, să aplic în mod corect şi fără părtinire legile ţării, să îndeplinesc conştiincios îndatoririle ce îmi revin în funcţia publică în care am fost numit, să păstrez secretul profesional şi să respect normele de conduită profesională şi civică ….”



Mai mult decât atât, dispoziţiile art. 54 alin (2) din Constituţia României, republicată, instituie principiul fidelităţii faţă de ţară a funcţionarilor publici ca fiind o îndatorire fundamentală ce le revine acestora. Acest principiu presupune inclusiv păstrarea secretului profesional şi neutralizarea, cu încălcarea legii, în interes propriu, a informaţiilor de care iau cunoştinţă pe perioada exercitării funcţiei şi după încetarea raporturilor de serviciu ale acestora. 


Pe cale de consecinţă, întrucât prin modificarea propusă nu se instituie aplicarea unei sancţiuni derogatorii de la dreptul comun, membrii Comisiei au hotărât, cu unanimitate de voturi, avizarea negativă a propunerii legislative.


În raport de obiectul şi conţinutul său, propunerea legislativă face parte din categoria legilor organice.

